SET ดีดแรง 10 จุด อานิสงส์ “ฟันโฟลด์” ไหลเข้า แนะติดตามผลประชุมกนง.วันนี้
SET ดีดแรง 10 จุด อานิสงส์ “ฟันโฟลด์” ไหลเข้า แนะติดตามผลประชุมกนง.วันนี้
23 ธ.ค. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 10.44 น. อยู่ที่ระดับ 1,434.50 ขุด บวก 10.11 จุด หรือ 0.71% ด้วยมูลค่าการซื้อขาย 16,151.80 ล้านบาท
ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ปรับตัวขึ้นกว่า 10 จุด มองว่าเป็นการแกว่งตัวทั้งที่ปัจจัยต่าง ๆ ไม่ได้มีการเปลี่ยนแปลงไป จึงมองว่าเป็นการเข้ามาเล่นเก็งกำไรหุ้นขนาดกลาง-เล็กหลังจากที่นักลงทุนต่างชาติยังซื้อสุทธิต่อเนื่อง แม้ว่าอาจจะซื้อน้อยลงเมื่อเข้าใกล้ช่วงวันหยุดยาวตามเทศกาล แต่ยังได้รับอานิสงส์ Fund Flow ไหลเข้า Emerging Market และน่าจะเป็น Key หลักผลักดันตลาดหุ้นในปีหน้าให้ขับเคลื่อนไปได้อีก
อย่างไรก็ดี ให้ติดตามการประชุมคณะกรรมการนโยบายการเงิน (กนง.) ในวันนี้ แม้คาดว่าไม่น่าจะเปลี่ยนแปลงอัตราดอกเบี้ย แต่ต้องจับตามุมมองเศรษฐกิจไทยในปีหน้า และความคิดเห็นเกี่ยวกับสถานการณ์การแพร่ระบาดของเชื้อไวรัสโควิด-19 รอบใหม่ในขณะนี้
พร้อมให้แนวรับ 1,400 จุด ส่วนแนวต้าน 1,435-1,440 จุด